O komz gant ur gelennerez e  oamp an deiz all, a lavare deomp e c'hoarvezh unan a zaou dra gant yezhoù minorelaet: pe derc'hel kreñv da bep rannyezh, betek o dispartiañ da vat e yezhoù disheñvel, pe o levnaat en ur yezh unvanoc'h, ma vo an disheñvelederioù enni o vont da get tamm ha tamm. Gwelet a reer mat pegen gwanoc'h eo ar pouez-mouezh gant ar yaouankizoù (ha me en o zouez), betek ma soñjfe da lod (na gomzont na galleg na brezhoneg) emaomp o komz galleg pa glevont ac'hanomp. Plaen(oc'h) eo ar yezh (plaenoc'h, kaer 'vo lavar, chom a ra un nerzh gant an taol-mouezh, arabat dekoñiñ). Ne lavaran ket m'eo mat pe fall (bonus: ne ran ket forzh), met cheñch a ra ivez an doare ma saver barzhonegoù, dre ma vo diaesoc'h marteze c'hoari gant al lusk. Ken dispartiet eo ar brezhoneg diouzh al lec'h ma vez an dud ha ken pouezus hini ar gelennerien ma vezo diratozh penn-da-benn an ALBB-où a bep seurt buan-tre, betek ma vefe adsavet kumuniezhioù brezhoneger.